Veðurstofan með málstofu á loftslagsráðstefnu Sameinuðu þjóðanna , COP25 Bráðnun jökla mun aukast í framtíðinni , hvort sem um ræðir hækkun meðalhita á jörðinni um 1,5 eða 2 gráður . Bráðnunin mun hafa víðtæk áhrif á vatnsbúskap jarðar og sjávarstöðu . Þetta voru meginskilaboð málstofu sem Veðurstofan og Alþjóða veðurfræðistofnunin , WMO , stóðu fyrir í dag á loftslagsráðstefnu Sameinuðu þjóðanna , COP25 , sem nú stendur yfir í Madrid . Tómas Jóhannesson , fagstjóri jöklarannsókna á Veðurstofunni , var einn þeirra sem hélt erindi á málstofunni sem bar yfirskriftina : „ Jöklar : Lifandi kennslustofa í loftslagsbreytingum “ . Í erindi Tómasar kom meðal annars fram að hlýnun á norðurskautssvæðinu hefur verið meira en tvöfalt hraðari en að meðaltali á jörðinni á síðustu tveimur áratugum . Hækkun á meðalhita jarðar um 1,5 til 2 gráður , þýðir hækkun upp á 3 - 4 gráður yfir flestum jöklum norðurskautssvæðisins . „ Ef þær sviðsmyndir ganga eftir sem unnið er með varðandi hlýnun jarðar er líklegt að margir jöklar muni hverfa að fullu á næstu 200 árum “ , segir Tómas . Tómas sýndi meðal annars þær miklu breytingar sem hafa orðið á jöklum Íslands á síðustu áratugum með flugsýn af tungu Skálafellsjökuls 1989 og 2019 . ( Myndvinnsla : Kieran Baxter , Háskólanum í Dundee ) . Breytingarnar á freðhvolfi jarðar kalla viðbrögð Árni Snorrason , forstjóri Veðurstofunnar , flutti einnig erindi um hlutverk GlobalCryosphere Watch , en Árni hefur leitt þann samstarfsvettvang innan WMO . Markmiðið með þeim vettvangi er meðal annars að auka alþjóðlega samvinnu á sviði mælinga og rannsókna á freðhvolfi jarðar : Hveljöklum , fjallajöklum , snjóþekju , hafís , sífrera og lagnaðarís á ám og vötnum . „ Þær miklu breytingar sem eiga sér stað í freðhvolfi jarðar kalla á viðbrögð . Viðbrögð frá okkur vísindamönnum sem meðal annars þurfa að miða að því að skilja betur keðjuverkun þessara breytinga í freðhvolfinu á önnur kerfi jarðar , svo sem lífríkið og hringrás vatnsins . Svo kalla þessar breytingar ekki síður á viðbrögð samfélagsins sem miða að því að aðlagast þessum breytingum “ , segir Árni . „ Nú þegar hefur til að mynda Landsvirkjun breytt sínum áætlunum og stýringu á vatnsaflsvirkjunum vegna breytinga á afkomu jökla . Eins hafa nokkur ríki neyðst til að styrkja mannvirki til að standast ágang sjávar . Þörfin fyrir slíkar aðlögunaraðgerðir mun koma til með að aukast í framtíðinni “ , segir Árni . Árni flutti einnig erindi á málstofu á vegum WMO um hafið , sem og á málstofu um ferskvatnsinnrennsli til heimshafanna á vegum UNESCO-IHP , vatnafræðinefndar Menningarstofnunar Sameinuðu þjóðanna . Hér er Árni ( t.v. ) við hlið Petteri Taalas , aðalritara WMO á málstofunni um hafið . Vöktun er mikilvæg til að skilja betur afleiðingar hlýnunar Guðmundur Ingi Guðbrandsson , umhverfis - og auðlindaráðherra tók einnig þátt í loftslagsráðstefnunni og sagði meðal annars frá því að stjórnvöld hafi stigið stórt skref í átt að aukinni þekkingu á áhrifum loftslagsbreytinga með því að veita aukið fé til vöktunar á jöklum á Íslandi sem og vöktun á súrnun sjávar . „ Vöktun er afar mikilvægt tæki til að hjálpa okkur m.a. að skilja betur afleiðingar hamfarahlýnunar og er ekki síst þýðingarmikið fyrir vinnu þegar kemur að aðlögun íslensks samfélags að loftslagsbreytingum . Að sama skapi er sú þekking sem hér mun verða til veigamikið innlegg Íslands til loftslagsmála á alþjóðlegum vettvangi “ , segir ráðherra . Guðmundir Ingi Guðbrandsson , umhverfis - og auðlindaráðherra ávarpar hér ráðstefnugesti COP25 á málstofu um súrnun sjávar . Guðmundir sagði meðal annars frá því að amma hans hafi kennt honum nöfn fjögurra jökla sem sáust út um gluggann á æskuheimili hans . Nú eru jöklarnir einungis þrír . Nánar um málstofu Veðurstofunnar og Alþjóða veðurfræðistofnunarinnar um jökla og freðhvolfið á fréttasíðu WMO . Upptöku frá málstofunni má nálgast hér að neðan . Erindi Tómasar hefst á 21. mínútu og erindi Árna á 41. mínútu . Málstofan .